b'\n_START_ARTICLE_\nYl\xc3\xa4-Valtimo\n_START_PARAGRAPH_\nYl\xc3\xa4-Valtimo on kyl\xc3\xa4 Valtimolla, Valtimo-, Kallio- ja Yl\xc3\xa4-Valtimoj\xc3\xa4rven rannoilla. J\xc3\xa4rvet kuuluvat Valtimonjoen vesist\xc3\xb6alueeseen. Kyl\xc3\xa4n asukasluku on noin 300 eli se on Valtimon suurimpia ja elinvoimaisimpia. Kyl\xc3\xa4koulu on lakkautettu. Sodan j\xc3\xa4lkeen kyl\xc3\xa4lle muutti siirtolaisia Karjalasta. Yl\xc3\xa4-Valtimo kuuluu valtakunnallisesti arvokkaisiin maisema-alueisiin. Maisemalle leimaa-antavia ovat j\xc3\xa4rvien rannoilla olevat viljelysaukeat tiloineen, j\xc3\xa4rvet ja korkeat vaarat. Noin sata vuotta sitten tehty j\xc3\xa4rvien lasku toi kyl\xc3\xa4lle lis\xc3\xa4\xc3\xa4 viljelysmaata. Kyl\xc3\xa4n n\xc3\xa4ht\xc3\xa4vyyksi\xc3\xa4 ovat Porttivaaran ja Pertunvaaran n\xc3\xa4k\xc3\xb6alapaikat sek\xc3\xa4 Pertunvaaran hiidenkirnu. Kyl\xc3\xa4ll\xc3\xa4 on mm.puusep\xc3\xa4nteollisuutta, hirsirakennuksia valmistava yritys sek\xc3\xa4 kehitysvammaisia hoitava Tiukula.\n_START_SECTION_\nHistoria\n_START_PARAGRAPH_\nVuonna 1886 Yl\xc3\xa4-Valtimon j\xc3\xa4rvi\xc3\xa4 laskettiin 90 sentti\xc3\xa4, jolloin saatiin hedelm\xc3\xa4llist\xc3\xa4 rantamaata viljelyksille. Sodan j\xc3\xa4lkeen kyl\xc3\xa4lle asutettiin karjalaisia siirtolaisia ja heille perustettiin Konttim\xc3\xa4en ja Pertunjoen asutusalueet, yhteens\xc3\xa4 27 uutta tilaa. Alkuun kyl\xc3\xa4\xc3\xa4n kuulunut Sivakkajoki muotoutui Rauhalan koulunsa my\xc3\xb6t\xc3\xa4 omaksi kyl\xc3\xa4yhteis\xc3\xb6kseen. Kyl\xc3\xa4lle valmistui ensimm\xc3\xa4inen koulu v. 1926. Koululla oli 1950-luvun alussa niin paljon koululaisia, ett\xc3\xa4 osan piti k\xc3\xa4yd\xc3\xa4 koulua tilap\xc3\xa4isesti muualla. Kun 1957 rakennettiin uusi Yl\xc3\xa4-Valtimon koulu, toimi vanha koulu alkuun Valtimon vanhainkodin mielisairasosastona ja my\xc3\xb6hemmin Er\xc3\xa4hotelli-ravintola Sudenpes\xc3\xa4n\xc3\xa4. Tiukulassa toimi orpokoti.'